Henryk Hoser

**Henryk Franciszek Hoser** (født 27. november 1942 i Warszawa i det tysk-okkuperte Polen, død 13. august 2021 samme sted) var en polsk prelat i den katolske kirke. Han var misjonær i Rwanda, innehadde verv i den romerske kurie og var så biskop av bispedømmet Warszawa-Praga i Polen fra 2008 til 2017.
## Liv og virke
### Oppvekst
Hoser var knapt to år gammel da bestefaren og faren hans, som deltok i den polske motstandsbevegelsen AK under andre verdenskrig, ble skutt av de tyske okkupantene under Warszawaopprøret i august 1944.

Han gikk på barneskolen i Pruszków og ungdomsskolen i Warszawa.

### Lege
Hoser utdannet seg til lege i Warszawa før han ble medlem av den katolske prestekongregasjonen pallottinerne i 1969.

### Prest
Den 16.&nbsp;juni 1974 ble han presteviet av hjelpebiskop Władysław Miziołek, en av hjelpebiskopene i Warszawa. Fra 1974 til 1975 studerte han som forberedelse til sin misjonsvirksomhet i Rwanda fransk språk og tropemedisin i Paris. 

Fra 1975 til 1995 var han misjonær i Rwanda, der han hadde en rekke oppgaver: Kapellan, menighetssogneprest, ansvarlig for familieapostolatet, ansvarlig for lekfolkets apostoliske videreutdannelse, fremme av presseapostolatet.

I 1978 grunnla han i Kigali et sentre for helse- og sosialtjenester, og ledet det så og 17 år. Han grunnla også et senter for familiepastoralet (*Action Familiale*). I noen år var han sekretær for den biskoppelige kommisjon for helse, og den biskoppelige kommisjon for familien. Dessuten var han formann for forbundet av assosierte legesentra i Kigali (BUFMAR), leder av et aids-observatorium, og  leder av et program for psykisk-medisinsk og sosial pleie av aids-syke.

I løpet av sin tid som misjonær i Rwanda var han også regionalsuperior for Society of the Catholic Apostolate (pallottinerne) og leder for konferansen for superiorer for selskaper for apostolisk liv  (COSUMA) i Rwanda. I 1994 deltok han i Afrika-synoden som ekspert på familiespørsmål og utvikling. Likeså i 1994, i en periode da den apostoliske nuntius var fraværende i Rwanda, ble han utnevnt til apostolisk visitator i det landet. I dette embedet virket han i to år til en ny nuntius ble utnevnt. 

Fra 1996 til 2003 var han regionalsuperior for pallottinerne og medlem av misjonsrådet for konferansen for ordenssuperiorer i Frankrike. I løpet av disse årene deltok han på seminarer i forskjellige misjonsland på vegne av Kongregasjonen for folkenes evangelisering. Han var medgrunnlegger av Federation Africaine de l'Action Familiale, grunnlagt i 2001. 

Fra 2004 ledet han misjonsprokurator for pallottinerne i Brussel (Belgia), og der var han også pastor for EU. 

### Kurieerkebiskop
Hoser ble utnevnt til erkebiskop ''ad personam'' den 22. januar 2005 av pave Johannes Paul II, og til assisterende sekretær for Kongregasjonen for folkenes evangelisering. Dessuten ble han president for De pavelige misjonsverker. Han ble bispeviet av kardinal Crescenzio Sepe den 19. mars samme år. Medkonsekrerende var pavens personlige sekretær erkebiskop Stanisław Dziwisz, og erkebiskopen av Kigali, Thaddée Ntihinyurwa.
### Biskop av Warszawa-Praga
Den 24. mai 2008 utnevnte pave Benedikt XVI ham til biskop av bispedømmet Warszawa-Praga, som dekker den østlige del av den polske hovedstaden. Han var medlem av presidiet for den polske bispekonferanse og ledet ekspertteamet for bioetikk. Biskop Hoser var en sterk motstander av *in vitro*-befruktning.

Den 11. februar 2017 utnevnte pave Frans biskop Hoser til pavens spesialutsending til pilegrimsmålet Medjugorje i Hercegovina, for å vurdere de pastorale behovene på stedet. Sommeren 2017 leverte erkebiskop Hoser sin rapport. Mandatet fra paven var begrenset til å gjelde de pastorale spørsmålene, og ikke doktrine, ettersom kardinal Camillo Ruini hadde blitt utpekt til å avgi rapport om doktrinespørsmål knyttet til Medjugorje. I sin rapport la Hoser imidlertid ikke skjul på at han festet stor lit til vitnesbyrdene om at jomfru Maria hadde vist seg for folk i Medjugorje.

Etter at han gikk av som erkebiskop i bispedømmet Warszawa-Praga den 8. desember 2017, utnevnte pave Frans ham den 31. mai 2018 til apostolisk visitator til Medjugorje på ubestemt tid.

### Død
Erkebiskop Hoser døde den 13.&nbsp;august 2021, etter at han var blitt smittet av covid-19.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Kardinal Crescenzio Sepe (1943-) *1992
* Erkebiskop *Henryk Hoser*

## Referanser